
59 §
Kokouksen avaus
Laulettiin virsi 8:1-4. Avattiin kokous.

60 §
Kokouksen laillisuus ja päätösvaltaisuus
Kirkkojärjestyksen mukaan (KJ 3:36 §) kirkkovaltuusto voi asettaa toimikaudekseen johtokuntia kirkkoneuvoston alaisuuteen. Johtokunnan tehtävät määrätään kirkkovaltuuston hyväksymässä hallintosäännössä. Laajennetun Muhoksen seurakunnan kirkkovaltuusto on asettanut Utajärven ja Vaalan alueseurakuntiin johtokunnat toimikaudeksi 2025–2026 (KV 6.11.2024, 10 §)

Muhoksen seurakunnan hallintosäännön mukaan (6 §) Utajärven alueseurakunnan johtokuntaan kuuluu puheenjohtaja ja 6 muuta jäsentä. Valituilla jäsenillä on henkilökohtaiset varajäsenet. Johtokunnan puheenjohtajana toimii virkansa puolesta alueseurakunnan toimintaa johtava pappi. Johtokunta valitsee keskuudestaan varapuheenjohtajan toimikaudekseen. 

Hallintosäännön mukaan (15 §) johtokunnan kutsuu koolle puheenjohtaja tai hänen estyneenä ollessaan varapuheenjohtaja. Tämän kokouksen kokouskutsu on toimitettu johtokunnan jäsenille sekä kirkkoherralle 5.12.2025. 

Kirkkolain mukaan (KL 10:15 §) johtokunta on päätösvaltainen, kun enemmän kuin puolet jäsenistä on saapuvilla. Läsnä olevaksi katsotaan myös toimielimen jäsen, joka osallistuu kokoukseen sähköisesti.

Kirkkojärjestyksen mukaan (KJ 3:37 §) johtokunnan kokouksessa läsnäolo- ja puheoikeus on kirkkoneuvoston puheenjohtajalla ja kirkkoneuvoston siihen tehtävään valitsemalla jäsenellä. Kokouksen päätöksellä siinä voi olla läsnä muukin henkilö.

Esitys (pj):
Todetaan kokous lailliseksi ja päätösvaltaiseksi. Samalla todetaan, että kokoukseen on kutsuttu kaikki Utajärven alueseurakunnan työntekijät.

Päätös:
Päätettiin esityksen mukaisesti.

61 §
Pöytäkirjan pitäjän valinta
Hallintosäännön mukaan (15 §) kokouksen pöytäkirjaa pitää johtokunnan tähän tehtävään valitsema sihteeri. Pöytäkirjan pitämisestä ja sisällöstä vastaa puheenjohtaja (44 §).

Esitys (pj):
Pöytäkirjan pitäjänä johtokunnan kokouksissa toimikaudella 2025–2026 toimii vuorollaan joku alueseurakunnan työntekijöistä. Valitaan pöytäkirjan pitäjäksi diakonissa Heidi Laitinen.

Päätös:
Päätettiin esityksen mukaisesti.

62 §
Pöytäkirjan tarkastajien valinta
Hallintosäännön mukaan (47 §) kokouksen pöytäkirjan tarkastaa kaksi kullakin kerralla tähän tehtävään valittua johtokunnan jäsentä, jollei johtokunta jonkin asian kohdalla toisin päätä.

Esitys (pj):
Valitaan kaksi pöytäkirjan tarkastajaa. 

Päätös:
Valittiin Raimo Honkanen ja Asko Merilä pöytäkirjan tarkastajiksi.

63 §
Pöytäkirjan nähtävillä olosta päättäminen
Kirkkolain 10. luvun 23 §:n mukaan pöytäkirja sellaisesta toimielimen tai viranhaltijan päätöksestä, josta seurakunnan jäsen saa tehdä oikaisuvaatimuksen tai valituksen, on pidettävä siihen liitettyine oikaisuvaatimusohjeineen tai valitusosoituksineen tarkistamisen jälkeen yleisesti nähtävänä yleisessä tietoverkossa, jollei salassapitoa koskevista säännöksistä muuta johdu. Jos asia on kokonaan salassa pidettävä, pöytäkirjassa julkaistaan ainoastaan maininta salassa pidettävän asian käsittelystä.  Pöytäkirjassa tai viranhaltijapäätöksessä julkaistaan ainoastaan tiedonsaannin kannalta välttämättömät henkilötiedot. Pöytäkirjan sisältämät henkilötiedot on poistettava tietoverkosta oikaisuvaatimus- tai valitusajan päättyessä.

Esitys (pj):
Johtokunnan kokouksen tarkastettu pöytäkirja oikaisuvaatimusohjeineen on yleisesti nähtävänä kirkkoherranvirastossa ja seurakunnan verkkosivuilla 16-30.12.2025. Kirkkoherranvirasto on avoinna tiistaina ja torstaina klo 9-12. 

Päätös:
Päätettiin esityksen mukaisesti.

64 §
Työjärjestyksen hyväksyminen

Esitys (pj):
Johtokunta hyväksyy kokouskutsun mukaisen työjärjestyksen.

Päätös:
Päätettiin esityksen mukaisesti.

65 §
Alueseurakunnan jumalanpalvelus- ja kolehtisuunnitelma tammi-kesäkuulle 2026
Muhoksen seurakunnan hallintosäännön (10 §) mukaan alueseurakunnan johtokunnan tehtävänä on valmistella oman alueensa kolehtisuunnitelma kirkkoneuvostolle. Tarkoituksenmukaista on, että suunnitelma toimii samalla myös alueen jumalanpalvelussuunnitelmana. 

Muhoksen seurakunnan kirkkoneuvosto on kokouksessaan 24.11.2025 hyväksynyt Muhoksen ja Vaalan alueiden suunnitelman. Utajärven osalta neuvoston on tarkoitus hyväksyä suunnitelma takautuvasti vuoden ensimmäisessä kokouksessa.

Aluekappalaisen valmistelema suunnitelma on toimitettu kokouskutsun liitteenä. 

Esitys (pj):
Johtokunta täydentää alueseurakunnan jumalanpalvelus- ja kolehtisuunnitelmaa tammi-kesäkuulle 2026 tarvittavilta osin ja esittää sen hyväksyttäväksi kirkkoneuvostolle.

Päätös:
Päätettiin esityksen mukaisesti.

66 §
Alueseurakunnan määrärahojen ja osallistuvan budjetin määrärahan käyttö
Muhoksen seurakunnan hallintosäännön (10 §) mukaan alueseurakunnan johtokunnan tehtävänä on päättää talousarviossa sille osoitettujen varojen käytöstä. Kuluvalle toimintavuodelle on varattu aluejohtokunnan käyttöön 10 000 euron toimintamääräraha. Lisäksi osallistavan budjetin määrärahaan on varattu 2000 euroa. Määrärahojen on tarkoitus pysyä samoina myös vuoden 2026 talousarviossa.

Osallistavan budjetin määrärahan käytön osalta on päätetty tehdä kysely seurakuntalaisille seurakunnan verkkosivujen ja Facebook-kanavan kautta sekä hyödyntäen Utajärven kunnan ilmoituskanavia ja Utajärveläiset- Facebook-ryhmää. Kyselyn tulokset on toimitettu kokouskutsun liitteenä. Tuloksia voidaan hyödyntää laajemminkin pohdittaessa alueen määrärahojen käyttöä.

Esitys (pj):
Johtokunta keskustelee kyselyn tuloksista ja suunnittelee määrärahojen käyttöä.

Päätös:
Tämän vuoden määrärahan osalta valtuutettiin työntekijät tekemään tarpeellisia hankintoja.
Seuraavaan kokoukseen valmistellaan esitys käydyn keskustelun pohjalta. Pyydetään kiinteistötyöryhmää suunnittelemaan kiinteistöjen ja niiden ympäristöjen kehittämistä. 

67 §
Alueseurakunnan toiminnan ja talouden tilannekatsaus sekä kevätkauden toiminnan suunnittelu
Muhoksen seurakunnan hallintosäännön (10 §) mukaan alueseurakunnan johtokunnan tehtävänä on suunnitella ja kehittää seurakunnan hengellistä työtä alueellaan.

Esitys (pj):
Johtokunta saa alueseurakunnan toiminnan ja talouden tilannekatsauksen. Johtokunta suunnittelee kevätkautta 2026 siltä osin, miten se kokousajan puitteissa ehtii.

Päätös:
Todettiin, että aluekappalainen voisi olla mukana Yhteisvastuuhiihdossa ja seurakunta olla mukana Ystävänpäivätapahtumassa. Ehdotettiin, että seurakunta voisi muistaa myös nuorempia pyöreitä vuosia täyttäviä. 

68 §
Muut mahdolliset asiat 
Muita mahdollisia asioita ei ollut.

69 §
Ilmoitusasiat
Johtokunnalle annettiin lyhyt katsaus alueseurakunnan saaman testamenttilahjoituksen käytöstä.

Johtokunnalle kerrottiin lyhyesti myös seurakunnan muiden alueiden kiinteistötilanteesta.

70 §
Muutoksenhaku
Päätettiin antaa oikaisuvaatimusohjeet pöytäkirjan liitteeksi. Liite 1.

71 §
Kokouksen päätös
Puheenjohtaja päätti kokouksen klo 18.21.

Kokouksen jälkeen klo 18.30 oli alueseurakunnan työntekijöiden ja sidosryhmien yhteinen jouluruokailu seurakuntasalissa.

